b'\n_START_ARTICLE_\nHalikarnaso mauzoliejus\n_START_PARAGRAPH_\nHalikarnaso mauzoliejus \xe2\x80\x93 vienas i\xc5\xa1 septyni\xc5\xb3 pasaulio stebukl\xc5\xb3, stov\xc4\x97j\xc4\x99s Ma\xc5\xbeojoje Azijoje, Halikarnaso mieste (dabar Bodrumas)._NEWLINE_Mauzoliej\xc5\xb3 Pers\xc5\xb3 imperijos Karijos provincijos satrapui Mauzolui (vald\xc4\x97 377\xe2\x80\x93353 m. pr. m. e.) po mirties pastatydino jo \xc5\xbemona ir sesuo Artemisija. Statyba buvo baigta 351 m. pr. m. e. Pati Artemisija nesulauk\xc4\x97 statybos pabaigos ir mir\xc4\x97 vieneriais metais anks\xc4\x8diau. Artemisijos pelenai buvo palaidoti Mauzoliejuje greta Mauzolo.\n_START_SECTION_\nMauzoliejaus i\xc5\xa1vaizda\n_START_PARAGRAPH_\nGraik\xc5\xb3 architektai Satyras ir Pitijas suprojektavo apie 45 m auk\xc5\xa1\xc4\x8dio statin\xc4\xaf, kur\xc4\xaf sudar\xc4\x97 trys pagrindiniai elementai \xe2\x80\x93 platforma, antkapis ir stogas._NEWLINE_Mauzoliej\xc5\xb3 pastat\xc4\x97 kalvos vir\xc5\xa1\xc5\xabn\xc4\x97je. I\xc5\xa1 prad\xc5\xbei\xc5\xb3 buvo pastatyta didel\xc4\x97 platforma, \xc4\xaf kurios vir\xc5\xa1\xc5\xb3 ved\xc4\x97 laiptai, i\xc5\xa1puo\xc5\xa1ti akmeniniais li\xc5\xabtais. Platform\xc4\x85 supo diev\xc5\xb3 ir deivi\xc5\xb3, rait\xc5\xb3 kari\xc5\xb3 skulpt\xc5\xabros \xe2\x80\x93 graik\xc5\xb3 skulptori\xc5\xb3 Briakso, Leocharo, Skopo ir Timo\xc4\x8dio darbai._NEWLINE_Ant platformos st\xc5\xabksojo pats kvadratinio plano antkapis, pastatytas daugiausiai i\xc5\xa1 marmuro. \xc5\xa0i\xc4\x85 statinio dal\xc4\xaf puo\xc5\xa1\xc4\x97 reljefai, vaizduojantys graik\xc5\xb3 mitologijos ir istorijos scenas._NEWLINE_Piramidin\xc4\xaf stog\xc4\x85 puo\xc5\xa1\xc4\x97 kvadriga: keturi \xc5\xbeirgai tempia kovos ve\xc5\xbeim\xc4\x85, kur\xc4\xaf valdo Mauzolas ir Artemisija.\n_START_SECTION_\nTolesnis Mauzoliejaus likimas\n_START_PARAGRAPH_\nMauzoliejus gerokai pergyveno pat\xc4\xaf Halikarnaso miest\xc4\x85 ir i\xc5\xa1stov\xc4\x97jo apie 16 \xc5\xa1imtme\xc4\x8di\xc5\xb3. XII am\xc5\xbeiuje jis smarkiai nukent\xc4\x97jo nuo \xc5\xbeem\xc4\x97s dreb\xc4\x97jim\xc5\xb3. Penkioliktojo am\xc5\xbeiaus prad\xc5\xbeioje buvo i\xc5\xa1lik\xc4\x99 tik pamato fragmentai._NEWLINE_XV-XVI a. prad\xc5\xbeioje Rodo (Maltos) ordinas Halikarnaso mauzoliejaus liku\xc4\x8dius naudojo Bodrumo tvirtov\xc4\x97s statybai, kurios sienose iki \xc5\xa1iol galima \xc4\xaf\xc5\xbei\xc5\xabr\xc4\x97ti \xc5\xa1lifuoto marmuro gabal\xc5\xb3. I\xc5\xa1 t\xc5\xb3 laik\xc5\xb3 yra i\xc5\xa1likusi legenda, kad riteriai po Mauzoliejumi aptiko karst\xc4\x85 ir nutar\xc4\x97 j\xc4\xaf atidaryti v\xc4\x97liau, kit\xc4\x85 dien\xc4\x85, bet nak\xc4\x8dia karstas buv\xc4\x99s pavogtas. \xc5\xa0is pasakojimas rodosi abejotinas, kadangi 1960 met\xc5\xb3 archeologiniai kasin\xc4\x97jimai atskleid\xc4\x97, kad dar iki Mauzoliejaus sugriovimo vagys buvo prakas\xc4\x99 tunel\xc4\xaf iki laidojimo patalpos. Ordino riteriai kelet\xc4\x85 Mauzoliejaus skulpt\xc5\xabr\xc5\xb3 panaudojo Bodrumo tvirtov\xc4\x97s puo\xc5\xa1imui, \xc5\xa1iuo metu kai kurios i\xc5\xa1 j\xc5\xb3 saugomos Brit\xc5\xb3 muziejuje.\n_START_SECTION_\nMauzoliejaus tyrin\xc4\x97jimas\n_START_PARAGRAPH_\n1852 metais Mauzoliejaus viet\xc4\x85 aptiko ir kasin\xc4\x97jo brit\xc5\xb3 archeologas Charles Thomas Newton. Jis aptiko sien\xc5\xb3 liku\xc4\x8dius, laiptus, tris pastato platformos kampus, i\xc5\xa1kas\xc4\x97 bareljef\xc5\xb3 ir stogo fragment\xc5\xb3 bei rado vien\xc4\x85 ve\xc5\xbeimo, puo\xc5\xa1usio Mauzoliejaus stog\xc4\x85, rat\xc4\x85 (ma\xc5\xbedaug dviej\xc5\xb3 metr\xc5\xb3 skersmens), galop aptiko Mauzolo ir Artemisijos skulpt\xc5\xabras._NEWLINE_1966-1977 m. Mauzoliej\xc5\xb3 nuodugniai tyrin\xc4\x97jo dan\xc5\xb3 archeologas Kristian Jeppesen i\xc5\xa1 Arhu universiteto. Jis publikavo \xc5\xa1e\xc5\xa1i\xc5\xb3 tom\xc5\xb3 veikal\xc4\x85 \xe2\x80\x9eThe Maussolleion at Halikarnassos\xe2\x80\x9c.\n_START_SECTION_\nKiti mauzoliejai\n_START_PARAGRAPH_\nMauzoliejus tapo bendriniu \xc5\xbeod\xc5\xbeiu, skirtu apib\xc5\xabdinti didingam antkapiniam statiniui. Jie statomi ir \xc5\xa1iais laikais, paprastai skiriant valstybi\xc5\xb3 vadovams: Vladimirui Uljanovui (Leninui), Sun Jatsenui, Mao Dzedunui, Chomeiniui ir kt.'